|  |  |
| --- | --- |
| Hajdúszoboszlói Polgármesteri Hivatal Polgármesteri Kabinetiroda4200 Hajdúszoboszló, Hősök tere l. www.hajduszoboszlo.eu |  …………………………sorszám |
| Ügyiratszám: HSZ/9659/2023A 2023. április 20-iképviselő-testületi ülésjegyzőkönyvének melléklete | Ügyintéző: | Rácz Tünde gazdasági munkatársa |
| Törvényességi ellenőrzést végezte (jegyző/aljegyző kézjegye): |  |
| Megtárgyalja (bizottságok megnevezése): | - |
| Döntés jellege:  | **egyszerű**/minősített többség |

**E L Ő T E R J E S Z T É S**

**Tájékoztató testületi ülések közötti fontosabb eseményekről**

**Tisztelt Képviselő-testület!**

**Tisztelt Bizottság(ok)!**

1. A Debreceni Régió Együttműködési Tanács április 13-án tartotta ülését. Az ülésen dr Papp László Debrecen polgármestere a város stratégiai törekvéseiről és aktuális ügyekről tartott egy előadást, majd a napirendi pontoknak megfelelően több döntést hoztunk. Elfogadtuk négy új település (Balmazújváros, Sáránd, Téglás, Újfehértó) csatlakozási kérelmét. Döntöttünk a munkacsoportok felállításáról, melyek javaslattevő, konzultatív testületként működnek a jövőben. A munkacsoportok szakterületeihez kapcsolódó célok elérése érdekében javaslatokat fogalmaznak meg a teljes ülés számára. Hajdúszoboszló a Turisztikai és sport, a Gazdasági, valamint a Jegyzői munkacsoportba jelentkezett. Véleményeztük Debrecen Fenntartható Városfejlesztési Stratégiáját, mivel Debrecen robbanásszerű növekedése a régióra is hatással van. Megtárgyalásra került a Debrecen Megyei Jogú Város Önkormányzata és a Debreceni Egyetem közötti, 2023. április 3-án aláírt együttműködési megállapodás, mely egy folyamatosan és hosszútávon működő környezetvédelmi monitoring rendszer létrehozásáról szól. A monitoring rendszer a felszíni és a felszín alatti vizeket, a talajt és a termőföldet, a levegőt különböző műszerekkel figyeli, melyet fizikai mintavétel is folyamatosan nyomon követ. Az adatok hitelesítését akkreditált laboratórium fogja elvégezni. A monitoring rendszert a Katasztrófavédelemmel, a Hajdú-Bihar Vármegyei Kormányhivatallal, és a Future of Debrecen mozgalommal szoros együttműködésben alakítják ki és üzemeltetik.
2. dr. Kovács Gergely képviselőtársam meghívására részt vettem a 4-es számú választókörzet lakossági fórumán. A fórumon tartott prezentációmban bemutattam az elmúlt időszak, a folyamatban lévő és a megvalósítás előtt álló fejlesztéseket. Képviselőtársam ezt követően beszámolt a körzetben végzett munkáról, az elért eredményekről és a folyamatban levő fejlesztésekről. A nehéz gazdasági körülmény mellett több olyan fejlesztés megvalósulhat a 4-es körzetben, amely a lakosság életminőségét növeli. Négy utcában megújul a csapadékvíz-elvezető rendszer, teljeskörű felújítás vár a Lurkó Óvodára, új aszfaltburkolatot kap a Nyugati sor, és Bajcsy-Dózsa-Nádudvari csomópont megoldásán is dolgozunk. A résztvevők elmondták észrevételeiket a Nagyhegyes-Hús Kft. működésével kapcsolatban. A fennálló problémák megoldása érdekében egyeztetést kezdeményeztem a cég tulajdonosával, aki vállalta a lakosságot zavaró körülmények megszüntetését.
3. A Hungarospa Zrt. megkezdte az elsődleges tárgyalásokat a Magyar Postával és egyben regisztrált a Postapartner Kiválasztási Eljárásra, melyre más hajdúszoboszlói illetékességű jelentkező is van. A Magyar Posta partnermenedzserével történt helyszínbejárás során megállapításra került, hogy a Hungarospa Zrt. minden tekintetben teljesíteni tudja a Magyar Posta által meghatározott kritériumokat. Amennyiben a kiválasztási eljárás sikeresen zárul, a Magyar Posta Partneri Programjának keretein belül lehetőség nyílik arra, hogy a Hungarospa Zrt. a Gyógyfürdő recepcióján Postahelyet hozzon létre, és ezzel az alapszolgáltatás mellett kapcsolt, kiegészítő tevékenységgel szolgálja a lakosság érdekekeit. A Postahely kialakítására a Gyógyfürdő recepciójához kapcsolódó váróteremben kerülhet sor. A korábbi „Kisposta" forgalmát figyelembevéve a lakossági kényelem biztosítása érdekében kettő postapult kerülne elhelyezésre. A Hungarospa Zrt. a postai szolgáltatások elindítását 2023. június l-től tervezi, viszont a Magyar Posta előzetes visszajelzése alapján - a Posta ezirányú szűk kapacitása miatt - erre csak később kerülhet sor, az indulás dátuma még nem ismert.
4. Március 17-én a Hajdúszoboszlói Fizetővendéglátók Egyesületének éves közgyűlése zajlott az Aqua-Palace Élményfürdő Szörf épületében. Első napirendként mintegy fél órás előadásban tájékoztattam a jelenlévőket Hajdúszoboszló megvalósult, folyamatban lévő és tervezett fejlesztéseiről, valamint a turizmus aktuális kérdéseiről, városunk kiemelkedő pozíciójáról. Ezt követően Kanizsay György elnök számolt be az egyesület szakmai és pénzügyi tevékenységéről, valamint a 2023-ra tervezett feladatokról. A közgyűlés a következő 5 évre megerősítette a jelenlegi elnökséget.
5. A Hajdúszoboszlói Városháza Pávai termében menekültügyi és egészségügyi megbeszélésre került sor március 21-én. Az egyeztetésen részt vettek a felnőtt és gyermek háziorvosok képviselői, a szakorvosi rendelőintézet képviselői, a Járási Hivatal illetékesei, a Tisztiorvosi Szolgálat vezetője, önkormányzatunk Szociális Irodájának és a Szociális Szolgáltatónak a vezetői, a helyi gyógyszertárak képviselői és a védőnői szolgálat képviselője. A megbeszélésen áttekintésre került a városunkban tartózkodó ukrán menekültek és menedékes jogviszonyban itt tartózkodók egészségügyi, szociális, gyógyszerellátási helyzete.
6. A Föld óráján minden év márciusának utolsó szombatján este világszerte lekapcsolják egy órára a nélkülözhető világítást, és áramtalanítják az elektromos készülékeket. A Földnek szentelt 60 perc célja nemcsak az, hogy otthonainkban és városainkban szimbolikusan kialudjanak a fények, hanem hogy az emberiség tudatára ébredjen, hogy a fenntartható jövő megteremtése és bolygónk állapotának megóvása mindannyiunk felelőssége. Föld órája az ausztrál helyi akcióból világméretű, több milliárd embert mozgósító önkéntes mozgalommá nőtte ki magát. A 2006-ban indult kezdeményezéshez Magyarország 2008-ban csatlakozott. Hajdúszoboszló Város Önkormányzata 2013. év óta minden évben lekapcsolja az alábbi épületek díszvilágítását ezen a napon, este 20.00-21.30 óra között: - Városháza - Református templom - Római katolikus templom - Görögkatolikus templom - Harangház
7. Tárgylásokat folytattam a Hungarikum Szövetség elnökével, Birinyi József úrral, valamint ifj. Papp Lászlóval, a Papp László Ökölvívó Akadémia elnökével. A megbeszélés témája Hajdúszoboszló város részvétele a Hungarikum Szövetség munkájában, valamint városunk legnagyobb értékének, a Hungarospa-nak hungarikummá minősítési folyamatának előkészítése.
8. Elindult a LED-csere program, amelyről a januári képviselő-testületi ülésen döntöttünk. A hajdúszoboszlói lakcímkártyával rendelkezők április 1-30 között regisztrálhatnak a ledcsere.hu internetes felületen. A regisztrációt követően májusban ingyenesen hozzájuthatnak a korszerű, energiatakarékos LED izzókhoz a későbbiekben meghirdetett helyszínen a Városgazdálkodási Zrt. szervezésében. A Polgármesteri Hivatal Infópontján segítséget nyújtunk azoknak, akik nem járatosak az online térben, helyettük a regisztrációt elvégezzük. Az új izzók használatával a lakosok akár évi 50 ezer forint megtakarítást is elérhetnek villanyszámlájukban, valamint a hagyományos izzók 1000 órás üzemidejéhez képest ennek sokszorosát is elérhetik az új izzók.

**Határozati javaslat**

Hajdúszoboszló Város Önkormányzatának Képviselő-testülete a két ülés közötti eseményekről április hónapban adott tájékoztatót tudomásul veszi.

***Felelős:*** polgármester

***Határidő:*** azonnal

Hajdúszoboszló, 2023. április 18.

Czeglédi Gyula

polgármester